Saak teen Lonminmyners uitgestel – praag.co.za
Saak teen Lonminmyners uitgestel
Duncan Scott in die warm stoel
Die saak teen die 270 Lonmin-mynwerkers en lede van die publiek wat aangekla word van openbare geweld, 'n onwettige byeenkoms en besit van gevaarlike wapens is in die Garankuwa landdroshof tot 20 Maart volgende jaar uitgestel.
Die regsverteenwoordiger vir die mynwerkers, advokaat Dali Mpofu sê 'n aansoek gaan voor die hof gebring word om die saak uit te gooi, omdat dit nie suksesvol verhoor kan word nie.
Hy sê die saak moet teruggetrek word hangende die uitkoms van die Marikana-kommissie van ondersoek.
Die mense is in hegtenis geneem na die onbeskermde staking by die Lonmin platinum-myn by Marikana in Augustus verlede jaar. Vier-en-dertig mense is dood nadat die polisie op stakende werkers geskiet het.
Intussen hervat die Marikana-kommissie van ondersoek vandag sy werksaamhede nadat dit 'n week lank verdaag het.
Die getuienisleier, Matthew Chaskalson sal voortgaan om die polisie se Duncan Scott te ondervra, terwyl 28 getuies nog voor die kommissie moet getuig.
Advokaat Dali Mpodu sal weer gearresteerde en beseerde mynwerkers verteenwoordig ná 'n hofbeslissing dat die werkers se regskoste deur die staat betaal moet word. – RSG
Skrywer Karin RoodtGepubliseer op 23 Oktober 2013 23 Oktober 2013 Kategorieë Nuus, Suider-AfrikaSleutelwoord Dali Mpofu, Duncan Scott, Garankuwa landdroshof, Lonmin-mynwerkers, Marikana-kommissie van ondersoek, Matthew Chaskalson